
[image: cover.jpg]




Susie Tate



Gold Digger



Az aranyásó
















Kossuth Kiadó




Tartalom

1. FEJEZET

2. FEJEZET

3. FEJEZET

4. FEJEZET

5. FEJEZET

6. FEJEZET

7. FEJEZET

8. FEJEZET

9. FEJEZET

10. FEJEZET

11. FEJEZET

12. FEJEZET

13. FEJEZET

14. FEJEZET

15. FEJEZET

16. FEJEZET

17. FEJEZET

18. FEJEZET

19. FEJEZET

20. FEJEZET

21. FEJEZET

22. FEJEZET

23. FEJEZET

24. FEJEZET

25. FEJEZET

26. FEJEZET

27. FEJEZET

28. FEJEZET

29. FEJEZET

30. FEJEZET

31. FEJEZET

32. FEJEZET

33. FEJEZET

34. FEJEZET

35. FEJEZET

36. FEJEZET

37. FEJEZET

38. FEJEZET

EPILÓGUS

Impresszum


1. FEJEZET



Pofára esés





LOTTIE





A flancos népek olyan furák! Hatalmas házakban élnek egy csomó hálószobával meg mosdóval. Itt például öt vécé jut egy emberre, ami nevetséges, de nem panasz-kodtam miatta, felőlem aztán lehetnek furák, ha jól fizet-nek. Ugyanis ők szeretnek válogatni a klotyók között, de az hétszentség, hogy ezeket takarítani nem, és itt jövök én a képbe. Csakhogy aznap megnehezítette a takarítást egy cingár, nyolcéves kislány, akinek fájt a hasa, és nem akart iskolába menni. Mielőtt befordultunk volna a sar-kon a puccos házak felé, gyengéden megszorítottam a kezét, és leguggoltam elé. Elszorult a szívem, amikor könny csordult ki a szeméből. Teljesen a dzsekijébe bur-kolózott, de alatta pizsama volt rajta, a kezében Keitht, a jócskán mosásra szoruló plüsspónit szorongatta.

– Na jó, kisbogár – töröltem le róla a könnyeket, és a vállára tettem a kezemet. – Tudod, mi a terv. Olyan lesz, mintha bújócskáznánk, csak most nagyon sokáig elbújsz. Elhoztad a könyvedet?

Hayley bólintott, apró, szeplős arcában hatalmasnak tűnt komoly, barna szeme. Sóhajtottam, és újra elfacsarodott a szívem. Annyi mindenen ment már keresztül. Megérdemelte volna, hogy ha fáj a hasa, otthon maradjak vele, összekucorodjunk a kanapén, gyümölcslét igyunk, és ne kelljen átvonszolnom a hideg, szeles Londonon, hogy aztán elbújjon egy hatalmas, ijesztő, flancos házban, amíg a vécéket pucolom. De tudtam, Hayley hasa főként azért fáj, mert utálja az iskolát, én viszont nem veszíthetem el a munkámat. Ezek a bizonyos arisztokraták ugyanis, bár voltak rögeszméik, jól fizettek, és nem engedhettem meg magamnak, hogy megbízhatatlannak gondoljanak. Még ha meg is lettem volna az aznapi bevétel nélkül – amúgy nem lettem volna meg –, túl nagy volt a kockázat. Kétségbeejtő volt a helyzetünk, és nem segített senki.

– Raktam a táskádba egy csomó nasit, a kedvenceidet, meg egy gyümölcslét, de ha hánynod kell, inkább ne egyél! – Kérlek, istenem, ne hagyd, hogy kidobja a taccsot ebben a házban! Ott voltam múlt héten, amikor jött a belsőépítész, és ajánlott egy chaise longue-ot, ami négyezer fontba került. Ha egy fura, hosszú támlás fekvőszék, amin egy ember fér el, négyezer fontot ér, mennyibe kerülhet, ha egy nyolcéves összehányja a padlót? – Fáj még a hasad?

Hayley elfintorította szeplős orrát, miközben a kezével intett, hogy egy kicsit. Sóhajtottam.

– Beszélj hozzám, kisbogár – emlékeztettem.

A járdára bámult, és egy kavicsot kezdett rugdosni szőrös csizmájával. Utáltam nyaggatni, de valahogy rá kellett vennem, hogy beszéljen, legalább hozzám, különben elsorvadnak a hangszálai.

– Jól vagyok – mondta végül cincogó hangon, amit szinte elnyomott a forgalom zaja, pedig London csendes negyedében voltunk. (A flancos népek szeretnek csendes, tágas utcákban lakni, ők nem viselik olyan jól a busz zaját, a csikorgó gumiabroncsokat és a kiabálást, mint mi, földi halandók.) – Nem fogok hányni, ígérem!

Csípni kezdett a szemem, szorosan magamhoz húztam Hayley-t, közénk ékelve Keitht, a pónit. Pislogva tartottam vissza a könnyeket. Próbáltam nem sírni Hayley előtt, ha tehettem. Azt kellett éreznie, hogy erős és megbízható vagyok. Épp elég dolga volt olyan felnőttekkel, akik nem vigyáztak rá. Nem hagyhattam, hogy úgy érezze, én is ilyen vagyok.

Miután összeszedtem magam, felálltam, megfogtam a kezét, kihúztam a vállamat, és elindultunk a gyönyörű Buckingham Square felé, ami Kensington közepén fekszik. A hatalmas, díszes épületek egy apró magánparkot vettek körül, ennek kapuján csak a helyiek léphettek be. Egészen más volt, mint a mi tömbünk melletti kis park – itt szépen gondozott rózsák és hatalmas fák voltak, nem pedig használt tűk, kiégett fű, sörösdobozok és hajléktalanok. Még nem tudtam összekaparni a bátorságomat, hogy kulcsot kérjek a kis parkhoz, és ott egyem meg az ebédemet, csak vágyakozó pillantásokat vetettem a kerítésen túlra. Olyan volt, mint egy kis oázis London közepén. Már az feltöltött, hogy bekukucskáltam. Hayley tátott szájjal, tágra nyílt szemmel megtorpant az impozáns Buckingham-ház előtt.

– Ez hatalmas! – suttogta döbbenten. – Nem azt mondtad, hogy a királyi család nem itt lakik?

– De, kisbogár – húztam a személyzeti bejáró felé, hogy eltűnjünk, mielőtt észrevesznek. – Emlékszel, ők a Buckingham-palotában laknak, ez pedig a Buckingham-ház.

Azt már nem tettem hozzá, hogy a ház lakója nincs is olyan hátul az utódlási láncban. Amikor legutóbb rákerestem, a harmincötödik volt. A herceg gondolatától megborzongtam. Nem sikerült kordában tartani a megszállottságomat iránta, de nő legyen a talpán, aki egy ilyen embernek dolgozik, és ellen tud állni egy kis könnyed netes kutakodásnak. A pasi emberfelettien vonzó – multimilliárdos (ha lehet hinni a Wikipédiának), királyi sarj, ezenfelül még az enyémnél is szárazabb a humora, olyan, akár egy sivatag. Nem mintha valaha is megtisztelt volna azzal, hogy szóba álljon velem. A személyzethez tartoztam, gyakorlatilag láthatatlan voltam Buckingham hercege számára.

Néhányszor viszont úgy éreztem, észrevesz. A múlt héten, amikor a konyhai szemetest ürítettem ki, bejött a fura sógorával, Blake-kel. Szokás szerint most sem vettek rólam tudomást, a találkozóról beszélgettek, amin aznap délután részt vettek, de aztán Blake megszólalt:

– Sajnálom, öregem – affektált –, de nem illik bele. Megpróbálhatod betuszkolni persze, de hihetetlenül gyötrelmes lesz.

Próbáltam visszafogni magam, de egyszerűen nem tudtam ellenállni a kísértésnek.

– Mondta a lány – mormoltam.

Régen káromkodtam, mint egy kocsis, de arról leszoktam, amikor Hayley hozzám költözött, viszont a viccelődésről nem tudtam. Az ajkamba haraptam, remélve, hogy nem hallották meg (a személyzetnek ugyanis illett észrevétlennek maradnia, akár a házimanóknak a Harry Potterben). Próbáltam kisurranni, de amikor megfordultam, és a herceg felé néztem, közelebb volt, mint gondoltam, és kék szemével egyenesen rám nézett. Blake nyilván nem hallotta (hála istennek), és tovább hadovált valami értelmetlen dologról, fel sem tűnt neki, hogy a sógora már engem bámul, vagy egyáltalán a létezésem. De a herceg csak nézett, én pedig meg sem tudtam moccanni. Végül felvonta egyik szemöldökét, szép ajka mosolyra húzódott, amitől majdnem elájultam ott a konyhakövön, kezemben az előző napi curry maradékát rejtő zacskóval.

Aztán elillant a pillanat, ő újra Blake-re figyelt, én meg próbáltam levegőhöz jutni, mivel eddig visszafojtottam a lélegzetemet. Égő arccal kisurrantam a konyhából. Miért kellett felhívnom magamra a figyelmét? Úgy értem, ha már egyszer így történt, nem leggingsben és a takarításhoz használt Take That-es pólómban kellett volna lennem, a fejem tetejére tűzött hajjal, mint valami hülye ananász, kezemben egy szemeteszsákkal. Különben sem jó, ha az ember magára vonja a munkaadója figyelmét. Erre a legutóbbi takarítói állásom a bizonyíték, ahol a férj, akiről kezdetben azt gondoltam, jó fej, betolakodott a személyes terembe. Egy ideig győzködtem magam arról, hogy csak paranoid vagyok, de aztán a seggembe markolt.

Ezután hanyagoltam a kedélyes csevegést a munkaadóimmal, inkább csak lehajtottam a fejemet, még ha meg is szédültem a gondolattól, hogy egyszer a herceg is belemarkolhatna a seggembe, vagy bármi másomba. Ez a pasi egy két lábon járó csábítás. Tudhattam volna, hiszen az álmaim is róla szóltak, köszönhetően a késő esti netes keresgéléseknek, ami után álmomban a sötétbarna, régimódi dolgozószobájában találtam magam, megragadta a hajamban lévő kendőt, a szája az enyémhez tapadt, és fölém hajolt az ezeréves antik íróasztalon. Mindez a túl élénk képzelőerőm és a szexmentes életem következménye. Nem volt helye az életemben izzó, kék szemű, magas, izmos, öltönyös, dizájnerszakállas férfiaknak. A túlélésre kellett koncentrálnom.

Mindenesetre ez a néhány héttel korábbi kis baleset megtanított rá, hogy a herceg, ellentétben a legutóbbi munkaadómmal, aki nem tudott nekem ellenállni, allergiás az érintésemre. Ami persze megalázó, de érthető is. Legalábbis ezt mondtam magamnak.

Egyetlen érintkezési módot engedtem csak meg magamnak vele: a napi sakkjátszmánkat. Persze nem ültünk le egymással játszani, de ki volt rakva a sakktábla egy asztalra, és mindig léptem egyet, amikor a szobát takarítottam, másnapra pedig az ellenfél is megtette a válaszlépést. Három játszmából kettőt megnyertem.

Hayley-vel besurrantunk a konyhába. Szerencsére a személyzet nem jött még be ilyen korán. A flancos népek vagy megcsinálják maguknak a reggelit, vagy délig elvannak a menő kávéfőzőjükön készített erős kávéjukkal – én az utóbbira tippeltem. Végigsiettem a duplaajtós szalonba vezető széles folyosón. Itt nem volt nappali, mint a pórnépeknél, csak szalon meg mindenféle kényelmes szobák, a legkisebb is nagyobb, mint a mi egész lakásunk. Hayley-t a tágas szoba sarkában lévő csigalépcső felé irányítottam. A szoba közepén karosszékek és kényelmes kanapék fordultak egymás felé a kandalló mellett, a kertre néző ablakokkal szemben.

– Menj oda fel! – súgtam Hayley-nek, és intettem, hogy induljon előre, mert ismertem magam, ha megbotlom, és leesem, őt is magammal rántom. Odafent a galérián könyvespolcok sorakoztak, középen biliárdasztal állt. A könyvespolcokat főleg enciklopédiák töltötték be, amiket az internet korában nyilván senki sem lapozgat már, és úgy gondoltam, az 1800-as évek óta biliárdot sem játszik senki, úgyhogy Hayley biztonságban lesz itt. Bekuckózott a sarokba a párnákkal, amiket felfelé jövet kapkodtam fel, és összebújt a pónival, miközben lesegítettem róla a kabátját, és betakartam vele.

– Megcsináltuk! – súgtam izgatottan, hogy leplezzem a megkönnyebbülést. – Jó móka, ugye? Teljesítettük a titkos küldetést.

Szerettem volna, ha Hayley játéknak gondolja ezt az egészet, és nem aggódik, csakhogy pont olyan jó megfigyelő volt, mint én. Mindketten szinte természetfeletti pontossággal tudtunk olvasni az emberekben és a hangulatban. A szociális munkás hiperéberségnek nevezte ezt, és a hozzánk hasonló hátterű embereknél ez nem ritka. Hayley olvasott a feszült vállamból, az aggodalmas tekintetemből, nem tudtam becsapni a ragyogó mosolyommal. A mellkasomra tettem a kezemet, aztán az övére. Ez a mi egyezményes jelünk arra, hogy szeretlek. Ő megkockáztatott egy apró mosolyt, ez volt a legtöbb, amit elérhettem. Sosem kuncogott vagy nevetett, bár eltökéltem, hogy ezen változtatni fogok. Homlokon csókoltam, és felegyenesedtem, majd visszaindultam a szalonba.

A csigalépcsőn lefelé menet erős, mély hangot hallottam a folyosóról beszűrődni. Amikor kinyílt a szalon dupla ajtaja, és egy kék szempár nézett rám, azt tettem, amiben a legjobb vagyok: megbotlottam, és lebukfenceztem a lépcsőn.


2. FEJEZET



Le azzal a bútorfényezővel!





OLLIE





Csokoládébarna szeme tágra nyílt, amikor rám nézett, és megéreztem az adrenalinlöketet, ami önkéntelenül elöntött ennek a nőnek a közelében. Aztán persze elesett. Sosem láttam még olyan ügyetlen embert, mint Lottie Forest. A múlt héten is állt azon a kibaszott létrán a nappaliban, és amikor ráordítottam, hogy mit csinál ott – ami valószínűleg nem volt a legjobb ötlet, elismerem –, a létra megingott, én meg épphogy oda tudtam ugrani, és elkapni, mielőtt eldőlt.

Az, hogy a karomban tartottam Lottie-t, nem segített elnyomni ezt a nevetséges vonzalmat iránta. Kigyúlt arca, az ijedtségtől szétnyílt ajka és lágy teste az enyémhez simulva, a hajából áradó virágillattal elég volt ahhoz, hogy a vér kifusson az agyamból, és egy másik testrészbe vándoroljon. Miért hat rám így ez a nő, aki buggyos kezeslábast hord, meg színes kendőt köt kócos, karamellszínű hajába, orrpiercingje van, és nem is sminkel, miközben a legutóbbi, szexi, egyetemista barátnőm semmit nem váltott ki belőlem? Annyira meglepett a saját ösztönös reakcióm, hogy úgy toltam el magamtól, mintha égetne.

– Legközelebb vigyázzon jobban! – vetettem oda.

– Nem dőlt volna el a létra, ha nem jön be és kiabál rám – vágott vissza, és ettől újra elöntött a vonzalom. Lottie általában csendes és tiszteletteljes. Bár a tekintetében volt valami merész, sosem törte át a munkáját csendben végző takarítónő álcáját. Az, hogy egyáltalán válaszolt, szokatlan volt. Elhallgatott, az arca visszanyerte szokásos színét, a szeméből kihunyt a harcias fény, és a földre nézett. – Elnézést, uram – mormolta. – Természetesen igaza van, legközelebb jobban vigyázok.

Váratlan meghunyászkodásától elöntött a harag, összefontam a karomat, és lenéztem rá.

– Egyáltalán minek mászott fel a létrára? Láthatóan nincs meg az ehhez szükséges mozgáskoordinációja.

Mintha újra felizzott volna benne valami, aztán megrázta a fejét.

– Pókhálós a plafon, azt akartam leszedni. Az édesanyja azt mondta…

– Maga nem az anyámnak dolgozik – csattantam fel –, hanem nekem! Nincs több létrázás!

Lesütött tekintettel hátralépett, és nekem megfeszült a mellkasom. Az agyam ösztönös része nem akarta, hogy eltávolodjon tőlem, sőt, kifejezetten rossz néven vette.

Most pedig újra elesett, és én nem voltam ott, hogy elkapjam. Akkor értem oda, amikor a padlóra zuhant, egyenesen a csuklójára és csípőjére.

– Az ég szerelmére! – kiáltottam a kelleténél bosszúsabban, miközben odaugrottam. – Maga a legesetlenebb nőszemély, akivel valaha találkoztam!

A vállára tettem a kezemet, a másikkal hátrasimítottam a haját, ami most kiszabadult a nevetséges kontyból. Lottie elhúzódott az érintésemtől, én pedig újra éreztem azt az őrült hiányt. Megfeszült az állam, de amikor könnybe lábadt a szeme, összeszorult a gyomrom.

– Sajnálom – mondtam lágyabban. – Egy pöcs vagyok.

Meglepetten nézett rám, amitől csak még nagyobb seggfejnek éreztem magam.

– Jól van?

– Megvagyok – füllentett, megköszörülte a torkát, és letörölt egy könnycseppet az álláról.

– Hadd segítsek! – nyújtottam a kezemet.

– Mondtam, hogy jól vagyok! – sziszegte, de megrándult az arca, ahogy megpróbált a sérült csuklójára támaszkodni.

– Lottie, hadd segítsek! – nyúltam felé, de ő megfordult, és a másik kezére támaszkodott.

– Jól vagyok! – mondta határozottabban, és felpillantott a galériára. – Nincs szükségem segítségre.

– Rendben – tartottam fel a kezemet.

– Oliver, odabent vagy?

Mindketten összerezzentünk, amikor meghallottuk anyám hangját.

– Ó, Lottie, jól van? – kérdezte, miközben Lottie az ép kezére támaszkodva felállt, és megpróbálta leplezni a fájdalmát.

– Nem, anya, nincs jól! Most esett le arról a rohadt lépcsőről.

– Ó, te jó ég! – kiáltott anya, és odasietett hozzánk. – Micsoda balszerencse, kedvesem! Jól van? Szüksége van vala… – Elhallgatott, és a galériára nézett. Felvont szemöldökkel oldalra döntötte a fejét, majd ismét rám pillantott. A homlokomat ráncolva készültem megfordulni, hogy megnézzem, mi vonta el anya figyelmét, amikor rám szólt: – Oliver!

– Igen, anyu?

Anyám az ajkára harapva nézte a holtsápadt Lottie-t, aztán megköszörülte a torkát.

– Talán vissza kellene menned dolgozni. Én elviszem Lottie-t a balesetire.

– Margot, tényleg jól vagyok! – vágott közbe Lottie, a hangja rémültnek tűnt. Összevontam a szemöldökömet. A bizalmas hang, amit az anyámmal megütött, szöges ellentétben állt a velem szemben használt formális viselkedéssel. Már rég megmondtam neki, hogy szólítson Ollie-nak, mégis uramozott. De legalább nem főméltóságozott, ahogy eddig. – Semmi szükség rá. Csak egy kis zúzódás. – Mosolyogni próbált, de látszott rajta, hogy fájdalmai vannak, és legszívesebben megráztam volna.

– Nincs jól! – Igyekeztem visszafojtani az indulatot a hangomban. – Leesett egy rohadt lépcsőn. El kell, hogy…

– Ha nem haragszik – szakított félbe, és a csuklóján hordott színes pántok egyikével felkötötte a haját, az ép kezét használva, én pedig csalódottan figyeltem, ahogy elrejti hosszú, karamellszínű tincseit a tekintetem elől –, most mennék a dolgomra. – A takarítókocsi felé indult, de a fájós bokájára lépve megbicsaklott a lába.

– Álljon meg! – csattantam fel, de ügyet sem vetett rám. – Komolyan mondom, Lottie, anyámnak igaza van. Meg kell röntgenezni a csuklóját és a bokáját.

Elővette a bútorfényezőt a műanyag kosárból, és suvickolni kezdte az asztalt. Kibaszott suvickolás! Odasiettem hozzá, gyengéden megfogtam a könyökét, és próbáltam nem tudomást venni a bőréből áradó elektromosságról. A kanapéhoz akartam segíteni, hogy leüljön, de ez az átkozott nő elhúzódott tőlem.

– Lottie! – mondtam figyelmeztetően. – Tegye le azt a bútorfényezőt, és hadd kísérjem a kanapéhoz, hogy feltehesse a lábát!

Az arcán tükröződő fájdalomtól összeszorult a gyomrom. Miért ilyen makacs?

– Főméltóságú uram – kezdte, mire ökölbe szorult a kezem. Nagyszerű, megint kezdi azt a kibaszott főméltóságúzást. – Semmi bajom. Nem kell felraknom a lábamat, és röntgenre sincs szükségem. Szeretném befejezni itt a munkát.

Csalódottan feltartottam a kezemet, miközben Lottie újra nekilátott a suvickolásnak.

– Nem tudtam, miss Forest, hogy orvosi képesítést szerzett.

Háttal állt nekem, de így is biztos voltam benne, hogy a szemét forgatja.

– Nem kell orvosnak lennem ahhoz, hogy tudjam, időpocsékolás lenne kórházba menni – sziszegte, majd hozzátette: – Uram.

Aztán a makacs nőszemély megpróbált elsétálni sántikálás nélkül, de a fájós bokájára nehezedett, mire összerándult a fájdalomtól és elsápadt. Megelégeltem a dolgot.

– Rendben, ennyi volt – siettem oda hozzá, és felnyaláboltam, ő pedig meglepetten felnyögött, amikor megfordultam vele, szorosan átkarolva.

– Mi a Szaharát művel? – súgta megrökönyödve, amíg én óvatosan a kanapéra ültettem, és hátraléptem. A torkomat köszörülve zsebre tettem a kezemet.

– Ööö… drágám – szólalt meg anyám. – Nem nyalábolhatod csak úgy fel a személyzet tagjait, hogy aztán egy bútorra ültesd őket. A múlt században talán ez elfogadott volt, de úgy vélem, már az ükapád is szakított ezzel a hagyománnyal.

Lottie anyára pillantott, és felkászálódott. Nos, amit tettem, talán nem volt túl helyénvaló, de képtelen lettem volna újra látni a fájdalmat Lottie arcán. Így, mielőtt a padlóra tehette volna a lábát, lehajoltam, megfogtam karcsú bokáját, visszatettem a kanapéra, majd kihúztam egy díszpárnát oldalról, és a lába alá tettem. A váratlan mozdulattól hátra kellett dőlnie a kanapén. Hitetlenkedve nézett rám.

Anya felhorkantott, ami leginkább nevetésre hasonlított.

– Elviszem a kórházba – jelentettem ki, Lottie ajka pedig döbbenten kinyílt.

– Drágám, nem azokkal az ingatlanosokkal van megbeszélésed? – kérdezte anya, mire Lottie hálás pillantást vetett rá. Mi folyik itt? A személyes szolgálataimat ajánlottam fel éppen, én, Oliver Harding, Buckingham hercege, Lottie pedig úgy bámul rám, mintha még egy fejet növesztettem volna. A nők – és őszintén szólva, általában az emberek – folyton csak ellenszegülnek.

– Nem visz el a kórházba, uram! – Lottie szemében tűz égett. – Itt maradok, és elvégzem a munkámat!

– Munkaadójaként nem engedi a lelkiismeretem, hogy esetleg törött csuklóval és bokával dolgozzon. – Megint az a szemforgatás. Hihetetlen! – Most pedig eljön velem a kibaszott balesetire.

A tekintetében újra fellobbant a tűz: zöld szikrák a barna íriszben. Gyönyörű.

